b"\n_START_ARTICLE_\nNex\xc3\xb8banen\n_START_SECTION_\nHistorien\n_START_PARAGRAPH_\nDe f\xc3\xb8rste planer om jernbaner p\xc3\xa5 Bornholm dukkede op i 1875, men gik i sig selv i 1876. Efter flere fors\xc3\xb8g lykkedes det i 1891 for nogle R\xc3\xb8nneborgere at f\xc3\xb8re planerne s\xc3\xa5 langt frem, at banestr\xc3\xa6kningen R\xc3\xb8nne-Nex\xc3\xb8 med sidebane Aakirkeby-Almindingen kunne afs\xc3\xa6ttes i terr\xc3\xa6net. Denne bane kom med i den store jernbanelov i 1894. Eneretsbevilling blev givet 8. maj 1897. Nex\xc3\xb8 k\xc3\xb8bstad ville i starten ikke v\xc3\xa6re med til at garantere for banen, s\xc3\xa5 endestationen var lige ved at blive placeret i sogneskellet mellem Nex\xc3\xb8 og Bodilsker._NEWLINE_Anl\xc3\xa6gsarbejdet begyndte i 1899 under ledelse af ingeni\xc3\xb8r Joachim Fagerlund, der blev banens f\xc3\xb8rste driftsbestyrer. Driften blev indledt 13. december 1900 med tre tog dagligt i hver retning. Turen mellem R\xc3\xb8nne og Nex\xc3\xb8 tog op mod to timer, da togene k\xc3\xb8rte med en hastighed p\xc3\xa5 37 km/t. De f\xc3\xb8rste \xc3\xa5r blev der transporteret 35.000 tons gods, bl.a. ca. 17.000 svin. RNJ havde de f\xc3\xb8rste \xc3\xa5r 37 ansatte og cirka 150.000 passagerer per \xc3\xa5r eller 328 per dag._NEWLINE_I 1920'erne var Nex\xc3\xb8banen en succes s\xc3\xa5vel transportm\xc3\xa6ssigt som \xc3\xb8konomisk. Efter fusionen i 1934 transporterede de tre baner tilsammen 100.000 passagerer \xc3\xa5rligt. I 1940'erne var der ca. 1700 daglige rejsende mellem R\xc3\xb8nne og Nex\xc3\xb8 og der blev transporteret ca. 70.000 tons gods \xc3\xa5rligt. Banen blev brugt til at transportere tropper og gods af tyskerne under krigen og af russerne efter krigen._NEWLINE_I 1950'erne dalede passagertallet for alvor. I Nex\xc3\xb8banens sidste \xc3\xa5r 1968 var der 22 daglige togafgange, men kun ca. 900 passagerer pr. dag. Banen blev nedlagt 28. september 1968, og n\xc3\xa6sten alt rullende materiel blev ophugget.\n_START_SECTION_\nAlmindingen-banen\n_START_PARAGRAPH_\nSidebanen til Almindingen blev taget i brug 31. maj 1901. Den var en udpr\xc3\xa6get udflugtsbane, der blev trafikeret af fem tog dagligt, men kun maj-september. Almindingen Station havde en lille drejeskive, som var stor nok til det lokomotiv, der k\xc3\xb8rte p\xc3\xa5 denne sidebane \xe2\x80\x93 det var et af de mindste lokomotiver, der har k\xc3\xb8rt p\xc3\xa5 en dansk privatbane._NEWLINE_Almindingen blev i 1916 udgangspunkt for Gudhjembanen, men den lille \xc3\xb8de station holdt samtidig op med at v\xc3\xa6re endestation, og Aakirkeby blev Bornholms store jernbaneknudepunkt, hvor tog fra 3 sider m\xc3\xb8dtes. Str\xc3\xa6kningen Aakirkeby-Almindingen blev reelt en del af Gudhjembanen og blev nedlagt sammen med den allerede i 1952.\n_START_SECTION_\nBevarede stationsbygninger\n_START_PARAGRAPH_\nStationsbygningerne er bevaret undtagen Nex\xc3\xb8, der blev revet ned i 1973, og R\xc3\xb8nne Nord.\n_START_SECTION_\nStr\xc3\xa6kninger hvor banetrac\xc3\xa9et er bevaret\n_START_PARAGRAPH_\n12,5 km af banens trac\xc3\xa9 er bevaret og tilg\xc3\xa6ngeligt, bl.a. 1\xc2\xbd km p\xc3\xa5 \xc3\x98stre Jernbanesti i R\xc3\xb8nne, 5 km mellem R\xc3\xb8nne Golfklub og Lobb\xc3\xa6k og 2\xc2\xbd km mellem Balka Strand og Nex\xc3\xb8."